Ńdɔ mə ngávə́ ábēndé naa bə́ tə́lē étīē ńkála ákúmá fada Shɛlɛmya, ǹsaŋ bəkálada Sadog ai Pedaya ḿbɔ́g yǎ bəlívíta, ai á mgbág dzābán Hanân, mɔ́n Zakur, mɔ́n Matanya, amú bə́ yéneŋe bod bə́ áfidí, esíé dzábán é ngábə́ naa bə́ kab bəbə́nyāŋ byə́m. 14Asú tē, o tsogo ma, ǎ Zāmbá wama, tə wafími m̀baalán mətǐŋ wámā yā mə́ ngábɔ ású Ndá Zambá wama ai ású esíé dzíé. 15Məlú mə́tē, ńdɔ mə ngáyén á Yúda bod bəziŋ bə́ myada wɔ̂n ámǒs Sábad, ébá bə̄vɔ́g bə́ zaa ai mim̀bɔm mí óvə́ga, bə́ bədege myá á bǒzəle á yób; ai wɔ̂n, bibumá bí fáige, ai mim̀bəgə mə́kyāí mə́sə̄ yā bə́ zaa ai byá á Yērúzalɛm ámǒs Sábad; ńdɔ mə ngákili bɔ́ naa təge kuan ai bídí. 16Á Yērúzalɛm óbēn, bǒd yā Tîr, á bə́ ngábə́ tɔá wē, bə́ zaa ai kɔ̌s ai bídí məkyaí mə́sə, nə́ bâkə kuan ai bod yā Yúda, amǒs Sábad. 17Ńdɔ mə ngákɔ́ŋan ai miǹtómbā mí bǒd yā Yúda, ma ai bɔ́ nâ: "Zǎ ákyaí ézəŋ myǎfug dí naa myǎndáman amǒs Sábad !” 18Sə éyə̄ fə běsōá bə́ ngábɔ nálā a, ńdɔ Zambá wāān á ngākúb bía ámālá ásə̄ dí á nyɔ́l ai é tísɔn nyí a ? Ńdɔ myǎsɔ̄sɔ̄ŋ ólūn á nyɔ́l Ísraɛ̂l hə ǹsɔŋán ai ńdámán myāndáman Sábad.” 19Éyɔŋ díbī á ngátádi nə́ lâsus á mīḿbɛ́ mí óngóla yǎ Yērúzalɛm ósúsúa Sábad, ńdɔ mə ngábéndē nâ bə́ man fɛ̌d míḿbɛ́ ai nâ bə́ bad myá yái hə á mvús Sábad. Mə mǎn tə́lē bəbɔ bísíé báma bəvɔ́g á mīḿbɛ̄ mí óngóla, nâ m̀bəgə ziŋ ó bɔ tə nyî étēdē ámǒs Sábad.